ET Euroopa Liidu Teataja C 139/6

Väljavõte Euroopa Parlamendi ja nõukogu 4. aprilli 2001. aasta direktiivi 2001/24/EÜ (krediidiasutuste saneerimise ja likvideerimise kohta) kohaselt aktsiaseltsi Straumur-Burdaras Fjarfestingarbanki hf. suhtes tehtud otsusest

2009/C 139/06

KUTSE NÕUDE ESITAMISEKS – TEATIS NÕUDEAVALDUSE ESITAMISEKS KEHTESTATUD TÄHTAEGADE KOHTA

Reykjaviki ringkonnakohtu 3. märtsi 2009. aasta otsusega kehtestati äriühingu Straumur-Burdaras fjarfestingarbanki hf. (registreerimisnumber 701086-1399, Borgartun 25, Reykjavík, Island) suhtes moratoorium kuni 11. juunini 2009. Vastavalt seaduse nr 44/2009 (millega muudetakse seadust nr 161/2002) II ajutisele sättele on Reykjaviki ringkonnakohus määranud panga likvideerimiskomisjoni, kes muu hulgas käsitleb panga vastu esitatud nõudeid moratooriumi ajal ja pärast likvideerimismenetluse algatamist moratooriumi lõppemise järel.

Kontrollpäev on 9. märts 2009. Nõuete menetlemise alguskuupäev põhineb seaduse nr 44/2009 jõustumisel ja on 22. aprill 2009, vt lisaks seaduse nr 161/2002 artikli 102 lõiget 1 ja lõike 3 teist lauset, samuti seaduse nr 44/2009 artiklit 6.

Kõigil isikutel, kes esitavad nõudeid äriühingu Straumur-Burdaras fjarfestingarbanki hf. või kõnealuse panga kontrollitavate varade vastu või kellel on seoses äriühinguga Straumur-Burdaras fjarfestingarbanki hf. või kõnealuse panga kontrollitavate varadega muid õigusi, palutakse oma nõuded esitada panga likvideerimiskomisjonile kahe kuu jooksul pärast käesoleva teatise esimest avaldamist. Teatis avaldati algselt Islandi ametlikus väljaandes 18. mail 2009, seega on nõuete esitamise tähtaeg 18. juulil 2009. Nõuded tuleb saata e-posti teel panga likvideerimiskomisjonile aadressil Borgartun 25, Reykjavík, Island, kusjuures nõuete sisu peab vastama pankrotiseaduse nr 21/1991 artikli 117 lõigetes 2 ja 3 sätestatud juhenditele. Vastavalt eespool nimetatud seaduse nr 161/2002 artikli 102 lõikele 1 ja lõike 3 teisele lausele (vt ka seaduse nr 44/2009 artikkel 6) märgivad võlausaldajad esitatava nõude juurde nõude seisundi 22. aprilli 2009. aasta seisuga.

Välisvaluutas nõuded tuleb esitada kõnealuses vääringus. Võlausaldajad Euroopa Majanduspiirkonna ja Euroopa Vabakaubanduse Assotsiatsiooni liikmesriikidest võivad esitada nõuded kõnealuse riigi ametlikus keeles. Sellistele nõuetele tuleb lisada islandikeelne tõlge; inglise keeles esitatud nõuetele tõlget lisama ei pea. Teised võlausaldajad võivad esitada nõuded islandi või inglise keeles.

Kui nõuet ei esitata eespool nimetatud tähtaja jooksul, kohaldatakse selle suhtes vastavalt pankrotiseaduse nr 21/1991 artiklile 118 samu sätteid nagu nõuete suhtes, mis ei ole nõuetekohaselt esitatud, ning seepärast tühistatakse kõnealune nõue Straumur-Burdaras fjarfestingarbanki hf. vastu, välja arvatud juhul, kui kohaldatakse õigusakti punktidega 1–6 ettenähtud erandeid.

Lisaks rõhutatakse veel kord, et nõude esitamisel loetakse, et võlausaldaja on seoses kõnealuse nõudega nõus konfidentsiaalsuse kaotamisega (pangasaladus).

Võlausaldajate koosolek toimub neljapäeval 6. augustil 2009 kell 9.30 Hilton Hotel Nordicas, aadressil Suðurlandsbraut 2, Reykjavík. Isikutel, kes on esitanud panga vastu nõudeid, on õigus koosolekul osaleda. Kõnealusel koosolekul arutatakse esitatud nõudeid ja likvideerimiskomisjoni otsust, kui see on selleks ajaks kättesaadav. Esitatud nõuete loetelu on panga vastu nõudeid esitanud isikutele kättesaadav vähemalt üks nädal enne kõnealust koosolekut.

Lisateave nõuete esitamise ja käsitlemise kohta on kättesaadav panga veebilehel www.straumur.com Teabevahetuse lihtsustamiseks soovitab likvideerimiskomisjon tungivalt võlausaldajatel teatada võlausaldajate või nende esindajate e-posti aadressid.